《和紫阳先生感兴诗二十首 其二十》
宋代·刘黻

圣人不可见，犹幸闻绪言。万古宇宙立，一脉理义温。

专门凿私智，百家起豗喧。太阳炳离照，坐收烟雾昏。

鲁语本非略，轲书岂为繁。资之岁月深，左右皆逢原。

作者简介：（1217—1276）温州乐清人，字声伯，号蒙川、质翁。少读于雁荡山僧寺，理宗淳祐十年试入太学。以上书忤执政，安置南安军。及还，复极言政治得失。以材署昭庆军节度掌书记，由学官试馆职。历监察御史，改正字，官至吏部尚书兼工部尚书、中书舍人。元兵陷临安，陈宜中谋拥二王，迎黻共政，行至罗浮病卒。有《蒙川遗稿》。